I uge 52 udgjorde varianten cirka 7,1 procent af sekventerede prøver i Region Nordjylland.

Den særligt smitsomme coronavariant fra England spreder sig stadig i Danmark. Det viser en ny rapport fra Statens Serum Institut. Der er nu registreret 86 tilfælde i Danmark af den engelske variant ud fra de sekventerede prøver. Analyseresultaterne tyder på, at der er tiltagende samfundsmitte med coronavarianten, der har navnet cluster B.1.1.7 . Andelen af påviste tilfælde er stigende og i uge 52 udgjorde varianten 2,3 procent af alle de sekventerede prøver. Den er fundet i hele landet, men forekomsten er højst i Region Nordjylland med 7,1 procent af de sekventerede prøver i landsdelen. Det er cirka 11 procent af de positive prøver, som bliver analyseret. Derfor forventes det, at det reelle antal personer, som er smittet med denne variant, vil være cirka ni gange højere - altså omkring 800 smittede personer - oplyser Statens Serum Institut. - Spredning med en mere smitsom virusvariant kan føre til en stejlere epidemikurve med et højere toppunkt. Det nye virus vil sikkert fortsætte med at sprede sig, og det vil betyde at vi skal styrke vore smitteforebyggende tiltag eller fastholde dem i længere tid for at holde epidemien under kontrol, siger overlæge og konstitueret faglig direktør Tyra Grove Krause på SSI. Mutationen vurderes at være 50-74 procent mere smitsom en den variant, vi kender. - Vi er ét af de lande, der sekventerer flest prøver. Derfor kan vi følge udviklingen tæt, men vi arbejder også på at opsætte en ny PCR-test, der specifikt kan påvise én af de særlige ændringer, som dette virus har, så vi kan følge udviklingen blandt alle positive prøver tæt på realttid, siger Tyra Grove Krause. Statens Serum Institut oplyser desuden, at man arbejder på at styrke overvågningen af den nye virusvariant både ved at øge kapaciteten af helgenomsekventering fra 3000 til 5000 ugentlige analyser samt afkorte tiden fra prøvetagning til svar.